Il-Festa ta’ Santa Ċeċilija

Protetriċi tal-Mużiċisti u l-Banda Nazzjonali taż-Żgħażagħ.

Stqarria għall-iStampa: Għaqda Każini tal-Banda (Banda Nazzjonali Żgħażagħ) - 31/ 10/2017

Nhar is-Sibt 4 ta’ Novembru l-Banda Nazzjonali taż-Żgħażagħ taħt id-direzzjoni tas-Surmast il-Maġġur John Ivan Borg ser tesegwixxi Kunċert Vokali u Strumentali fil-Pro-Katidral Anglikan ta’ San Pawl il-Belt Valletta.

Dan il-kunċert qiegħed isir fl-okkażjoni tas-70 Anniversarju mit-twaqqif tal-Għaqda Każini tal-Banda bħala parti miċ-ċelebrazzjonijiet għall-festa ta’ Santa Ċeċilja, protettriċi tal-mużiċisti, kif ukoll bħala ċelebrazzjoni għall-għoti tal-Premju ‘Ċittadin Ewropew’ għas-sena 2017 lill-istess Għaqda mmexija mill-President l-Avv. Noel Camilleri.

Il-Kunċert li ser ikun taħt il-Patroċinju tal-President ta’ Malta l-Eċċellenza tagħha Marie-Louise Coleiro Preca qiegħed issir b’kollaborazzjoni mal-Aġenzija Żgħażagħ, tal-Volountary Organisations Project Scheme, il-Malta Council for the Voluntary Sector u s-Segretarjat Parlamentari għaż-Żgħażagħ, Sport u Għaqdiet Volontarji.

Iż-Żgħażagħ li qed jieħdu sehem fil-Banda Nazzjonali huma kollha mużiċisti attivi fil-każini tal-Banda f’Malta u Għawdex u għalhekk din il-banda tilħaq l-għan ewlieni tagħha, billi tagħti opportunitajiet liż-żgħażagħ fuq livell nazzjonali.

Waqt dan il-kunċert flimkien mal-mużiċisti żgħażagħ ser jingħaqdu wkoll l-għalliema u s-Surmastrijiet: Mro Jessica Ellul, Mro Christine Dimech u Mro Aurelio Belli f’sezzjonijiet tal-qasba u ram sabiex jesegwixxu siltiet mużikali b’temi differenti.

Il-mużika magħżula hija varja, ta’ livell u impenjattiva u għalhekk ser ikunu qegħdin jingħaqdu mal-Banda s-Sopran Rosabelle Bianchi u l-Wallace Pipes & Drums.

Il-kuncert huwa miftuħ għall-pubbliku inġenerali u bla ħlas.

Il-pubbliku huwa mitlub li jkun bilqiegħda sa kwarta qabel jibda l-programm fis-7.15pm, filwaqt li dawk li jixtiequ jirriżervaw post jistgħu jagħmlu dan fuq din l-emejl – bandanazzjonalizghazagh@gmail.com

Għal aktar dettalji kkuntattja lil Jorge Grech – 79991538, rappreżentant taż-Żgħażagħ BNZ